ตลาดจตุจักร แหล่งดึงดูดนักท่องเที่ยวชาวไทยและต่างชาติ เข้ามาท่องเที่ยวจับจ่ายใช้สอยอย่างต่อเนื่อง
จากปัญหาความเดือดร้อนของกลุ่มผู้ค้ารายย่อยตลาดนัดสวนจตุจักร  ย่านการค้าสำคัญของกรุงเทพมหานคร หน่วยงานที่เกี่ยวข้องมีแนวทางแก้ไขปัญหาตลาดนัดจตุจักรเป็นย่านการค้าที่มีชื่อเสียงของประเทศไทย มีการจำหน่ายสินค้าหลากหลายกว่า 9,000 ร้านค้า  สามารถดึงดูดนักท่องเที่ยวทั้งชาวไทยและชาวต่างประเทศให้เดินทางเที่ยวชมและเลือกซื้อสินค้ามากถึง 2 แสนคนต่อวัน  สร้างรายได้แก่ประเทศเป็นจำนวนไม่น้อย ทั้งยังก่อให้เกิดการจ้างงานและเงินหมุนเวียนทางเศรษฐกิจมหาศาล ทำเลทองเช่นนี้จึงเป็นที่หมายปองของผู้ค้าทำให้เกิดปัญหาค่าเช่าแผงสูงขึ้นอย่างมาก สร้างความเดือดร้อนและเป็นปัญหาสะสมมานาน จนต้องยื่นหนังสือต่อรัฐบาลให้เข้ามาดูแลแก้ไข เพื่อลดผลกระทบที่เกิดขึ้นและอาจส่งผลถึงประชาชนผู้ใช้บริการในตลาดดังกล่าว กระบวนการแก้ไขปัญหา ซึ่งพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม มอบหมายให้กรุงเทพมหานครรับผิดชอบบริหารจัดการตลาดนัดจตุจักร ทั้งการบริหารจัดการเก็บขยะ และเก็บค่าเช่าแผง  ส่วนการรถไฟแห่งประเทศไทยจะได้รับค่าเช่าที่ดินจากกรุงเทพมหานคร ซึ่งต่อมาการรถไฟแห่งประเทศไทยได้โอนความรับผิดชอบการบริหารจัดการตลาดนัดจตุจักรไปเป็นความรับผิดชอบของกรุงเทพมหานคร ตามมติคณะรัฐมนตรีเมื่อวันที่ 6 พฤศจิกายน 2561 โดยได้ร่วมกันจัดทำและลงนามบันทึกข้อตกลงว่าด้วยความร่วมมือในการบริหารตลาดนัดจตุจักร ในวันที่ 1 ธันวาคม 2561 เพื่อส่งมอบพื้นที่ให้กรุงเทพมหานคร รวมทั้งกำหนดแนวทางในการร่วมมือดำเนินการโอนและรับโอนการบริหารจัดการดังกล่าวพลตำรวจเอก อัศวิน ขวัญเมือง ผู้ว่าราชการกรุงเทพมหานคร เปิดเผยว่า หลังเข้ามาบริหารจัดการพื้นที่ ได้ดำเนินการพัฒนาภูมิทัศน์ให้สวยงามเป็นระเบียบเรียบร้อยเพื่อดึงดูดนักท่องเที่ยว พร้อมกับลดอัตราค่าเช่าแผงจากเดิม 3,157 บาท ต่อเดือน เหลือเพียง 1,800 บาท ต่อเดือน กรุงเทพมหานคร โดยสำนักการโยธาปรับปรุงประตูทางเข้าทั้ง 3 ทาง ให้เทพื้นทั้งทั้งหมดภายในตลาดสวนจตุจักร พื้นที่กว่า 60 ไร่ ให้สำนักสิ่งแวดล้อมมาล้างท่อระบายน้ำ ร่มแผงค้าขอให้เปลี่ยนเป็นสีเขียวทั้งหมด และขีดสีตีเส้น กทม.อยากให้ประชาชนสะดวกสบาย อย่างห้องน้ำเราก็คิดว่าแพงไปไหม เราก็ลดค่าบริการห้องน้ำให้ ค่าเช่าแผงทั้งหมดตอนนี้ก็อยู่ที่ 1,800 ทั้งหมด ทั้งนี้การแก้ไขปัญหาความเดือนร้อนของกลุ่มผู้ค้าในตลาดนัดจตุจักร ซึ่งได้ข้อยุติ  รวมทั้งมาตรการช่วยเหลือกลุ่มผู้ค้าอย่างเท่าเทียมกัน ทำให้กรุงเทพมหานครเชื่อมั่นว่า ตลาดนัดจตุจักรแห่งนี้ จะยังคงเป็นแหล่งดึงดูดนักท่องเที่ยวชาวไทยและต่างชาติเข้ามาท่องเที่ยวจับจ่ายใช้สอยอย่างต่อเนื่อง